РЕПУБЛИКА СРБИЈА
ОПШТИНА ЖИТОРАЂА
ИЗБОРНА КОМИСИЈА ОПШТИНЕ ЖИТОРАЂА
Број: 013-84/2026
Дана: 14.10.2026. године
Ж и т о р а ђ а

З А П И С Н И К
10. седнице Изборне комисије општине Житорађа (у даљем тексту: Комисија), одржане дана 14. октобра 2026. године, са почетком у 13 часова.
Седница се одржава у Великој сали Скупштине општине Житорађа.
Седници Комисије присуствују: 
- Јована Атанасковић, председница, 
- Данијела Милић, члан,
- Милан Томић, члан,
- Жељко Ћирић, члан,
- Миљана Филиповић, члан,
- Синиша Благојевић, члан,
- Владица Гавриловић, заменик члана,
- Марина Радојковић, члан,
- Иван Николић, члан,
- Љубиша Костић, члан,
[bookmark: _GoBack]- Андрија Менковић, заменик члана,
- Марјан Јанковић, члан,
- Бојан Милић, члан,
- Горан Голубовић, члан,
- Бојан Коцић, заменик члана, 
- Малина Костић, заменик члана,
- Страхиња Пиловић, члан,
- Кристина Јовановић, члан,
- Миљана Станковић, члан,
- Миодраг Стевановић, члан.

Седници Комисије присуствује и Марко Стошић, заменик секретара Комисије.
Записник са седнице води Марко Стошић, заменик секретара.
Седницу је отворила и њеним радом руководи председница Комисије Јована Атанасковић.
Констатује сe да седници Комисије присуствује већина од укупног броја чланова Комисије, те се седница може одржати.
Пре утврђивања дневног реда председница је позвала присутне чланове да се изјасне о записнику са 9. седнице одржане дана 10.10.2026. године.
Констатује се да примедби на садржину записника није било.
Комисија је једногласно усвојила записник са 9. седнице одржане 10.10.2026. године.
Председница Комисије предочила је члановима предложени дневни ред.
Није било предлога за измену и допуну предложеног дневног реда.
Дневни ред је стављен на гласање.
Констатује се да је Комисија са 18 гласова „за“ и 1 „уздржан“, утврдила следећи
Д н е в н и   р е д

1. Разматрање предлога за именовање чланова бирачких одбора у сталном саставу у општини Житорађа,
2. Разматрање предлога за именовање чланова бирачких одбора у проширеном саставу у општинии Житорађа,
3. Доношење Одлуке о давању овлашћења председници Изборне комисије општине Житорађа за доношење решења о промени председника, заменика председника, члана и заменика члана бирачких одбора у општини Житорађа,
4. Разно.

Рад по дневном реду

[bookmark: _Hlk241670348]Прва тачка дневног реда: Разматрање предлога за именовање чланова бирачких одбора у сталном саставу у општини Житорађа

[bookmark: _Hlk241670103]Председница је навела да су овлашћена лица поднела предлоге за именовање чланова бирачких одбора у сталном и проширеном саставу до петка, 9.  октобра до 24 часа, а да је начелник општинске управе предложио чланове сталног састава бирачких одбора за које овлашћени предлагачи нису поднели предлоге, као да су службеници општинске управе проверили изборно право предложених чланова и да су предлози решења достављени члановима Комисије електронским путем уз позив за седницу.
Истакла је да су замене чланова бирачких одбора могуће до 21. октобра и да је председника и заменика председника бирачког одбора могуће заменити до 25. октобра у 7 часова једино услед смрти, болести и губљења изборног права.

Комисија је једногласно донела решења о именовању председника и чланова бирачких одбора и њихових заменика у сталном саставу за спровођење избора за народне посланике Народне скуштине расписаних за 25. октобар 2026. године за бирачка места број 1-27 у општини Житорађа.

Друга тачка дневног реда: Разматрање предлога за именовање чланова бирачких одбора у проширеном саставу у општинии Житорађа

Председница је констатовала да су предлози решења достављени члановима електронским путем.
За реч се јавио Андрија Менковић, заменик члана, који је поставио питање ко је представник изборне листе Богољуб Карић, због тога што су за члана у бирачком одбору предложили Недељка Селимовића, осуђеног за убиство. Председница је одговорила да је овлашћено лице за подношење предлога за именовање чланова бирачких одбора поменуте листе Стефан Мирчић, а да је присутан заменик члана Комисије, Бојан Коцић, који је именован на предлог подносиоца наведене листе. Истакла је да у складу са законом за члана бирачког одбора не може бити предложено лице које је народни посланик или кандидат за народног посланика и указала да овлашћено лице може поднети предлог за замену члана.

Комисија је једногласно донела решења о именовању чланова и заменика чланова бирачких одбора у проширеном саставу за спровођење избора за народне посланике Народне скуштине расписаних за 25. октобар 2026. године за бирачка места број 1-27 у општини Житорађа.

Трећа тачка дневног реда: Доношење Одлуке о давању овлашћења председници Изборне комисије општине Житорађа за доношење решења о промени председника, заменика председника, члана и заменика члана бирачких одбора у општини Житорађа

Председница је навела да је Законом о избору народних посланика прописано да решење о промени члана, односно заменика члана бирачког одбора може донети члан комисије кога комисија за то овласти. 
Истакла је да ће се, уколико поводом других тачака дневног реда буде потребе за одржавањем седнице до истека рока за замену чланова, односно заменика чланова бирачких одбора, о евентуално поднетим предлозима одлучивати на седници, а у супротном ће решења донети председница комисије као овлашћено лице.

Комисија је са 18 гласова „за“ и 1 „уздржан“ донела Одлуку о давању овлашћења председници Изборне комисије општине Житорађа за доношење решења о промени председника, заменика председника, члана и заменика члана бирачких одбора у општини Житорађа.

Четврта тачка дневног реда: Разно

Раду седнице придружио се члан Драган Миленковић.
Председница је упознала чланове да су достављене гласачке кутије, као и да ће стићи кабине за гласање, које ће се користити на бирачким местима.


Седница је завршена у 13.25 часова.

              
ЗАМЕНИК СЕКРЕТАРА					    ПРЕДСЕДНИЦА


        Марко Стошић						  Јована Атанасковић




